Vrees vir Fikile Mbalula red Allister Coetzee | Netwerk24
Vrees vir Fikile Mbalula red Allister Coetzee
Deur Stephen Nell 25 Januarie 2017 21:24
Vrees vir politici, asook finan­siële oorwegings, het die Suid-Afrikaanse Rugbyunie (Saru) laat besluit om Allister Coetzee as Springbok-afrigter te behou.
Hoewel Saru nog nie sy besluit oor die Bok-breier amptelik bekend gemaak het nie, is dit gister deur hooggeplaaste bronne bevestig.
Daar was vroeër vandeesweek op 'n vergadering van Saru se uitvoerende raad glo diep verdeeldheid oor Coetzee se pos.
Uit een hoek is sterk aangevoer dat dit Fikile Mbalula, minister van sport, sal omkrap indien Coetzee gepos word.
Saru het Mbalula se seën nodig om 'n bod vir 2023 se Wêreldbeker-rugbytoernooi te kan indien.
Aan die ander kant was daar beamptes wat wou hê dat Rassie Erasmus, Saru se voormalige hoof van rugby, teruggelok moet word as Bok-breier.
Erasmus het verlede jaar by Saru bedank om 'n pos as direkteur van rugby by Munster in Ierland te aanvaar.
Dit sal Saru glo ook R13 miljoen kos indien hy Coetzee se kontrak moet uitbetaal – 'n yslike bedrag in die lig van rugby se kwynende inkomste aan borgskappe.
Die besluit oor Coetzee sal na verwagting ná Junie se reeks van drie toetse teen Frankryk in heroënskou geneem word. Wen die Bokke, sal die Bok-breier weer kan asem skep. 'n Reeks­nederlaag sal Saru egter opnuut met 'n tameletjie laat.
Franco Smith, wat vir November se toer na die Noordelike Halfrond in 'n deeltydse rol betrek is, sal na verwagting voortaan die Bokke se agterlyn brei.
Fikile Mbalula. Gallo Images
Dis ook welbekend dat Coetzee hoop om die oud-Bok-senter Brendan Venter te betrek. Venter is reeds 'n verdedigingskonsultant vir Italië, maar dit is nie 'n heeltydse betrekking nie.
Die Bokke behoort vanjaar beter voorbereid te wees as verlede jaar.
Coetzee is eers in April aangestel, wat hom bitter min tyd gegee het om behoorlik vir die seisoen voor te berei.
Nóg 'n faktor wat die dobbelstene teen die Bok-breier gelaai het, is onervarenheid en 'n gebrek aan kennis in sy afrigtingspan.
Dit is vir November se toer na die Noordelike Halfrond getakel deur die deeltydse aanstellings van Smith en JP Ferreira, die Leeus se verdedigingsafrigter.
Die Bokke het nogtans al drie hul toetse – teen Engeland, Italië en Wallis – verloor. Hul rekord vir verlede jaar was vier oorwinnings en agt nederlae.
Andy Colquhoun, Saru se hoof van korporatiewe aangeleenthede, het gesê die besluite oor die Bok-breier sal eers bekend gemaak word wanneer al die prosesse afgehandel is.